KIRJALLINEN KYSYMYS E-4142/00

esittäjä(t): Lousewies van der Laan (ELDR) komissiolle

(16. tammikuuta 2001)

Aihe: Homoseksuaalien suojelu ehdokasvaltio Romaniassa

Onko Euroopan komissio valmis ottamaan mahdollisimman pian Romanian vastavalitun presidentin Ion Iliescun kanssa puheeksi sen tosiseikan, että maan rikoslain 200 artikla (homojen syrjintä) on edelleen voimassa?

Aikooko Euroopan komissio tehdä tiettäväksi Romanian presidentille, että EU edellyttää rikoslain 200 artiklan kumoamista, ennen kuin Romania voi liittyä Euroopan unioniin?

Mitä hankkeita homoseksuaaleja henkilöitä kohtaan tunnettujen ennakkoluulojen ja heidän kohtaamansa syrjinnän torjumiseksi EU tukee ehdokasvaltioissa?

Günter Verheugenin komission puolesta antama vastaus

(12. maaliskuuta 2001)

Romanian rikoslain 200 artiklassa todetaan, että homoseksuaalisesta toiminnasta on annettava vankeusrangaistus, jonka pituus on yhdestä seitsemään vuotta. Komissio on käsitellyt tätä asiaa Romanian hallituksen kanssa useaan otteeseen ja todennut säännöksen merkitsevän ihmisoikeuksiin kohdistuvaa loukkausta. Tämän vuoksi ja muiden kannanottojen johdosta hallitus on sisällyttänyt oikeusjärjestelmää koskevaan laajempaan uudistuspakettiin rikoslain muutoksen, jolla homoseksuaalisuuden kriminalisoiminen lopetetaan tosiasiallisesti. Muutos hyväksyttiin Romanian edustajainhuoneessa viime vuonna, mutta senaatti ei ole sitä vielä hyväksynyt, ja tämän vuoksi aiemmin annettu säännös on edelleen voimassa. Vähän aikaa sitten pidettyjen vaalien jälkeen muodostettu uusi hallitus ei ole vielä ilmaissut aikeitaan näiden oikeudellisten uudistusten suhteen.

Kysymys kriminalisoinnin lopettamisesta on unionin mielestä erittäin tärkeä.

Yhdenvertaista kohtelua työssä ja ammatissa koskevista yleisistä puitteista 27. marraskuuta 2000 annetussa neuvoston direktiivissä 2000/78/EY(1) vahvistetaan yleisenä periaatteena kaiken, muun muassa sukupuoliseen suuntautumiseen perustuvan välittömän ja välillisen syrjinnän kieltäminen. Syrjinnän torjumista koskevan yhteisön toimintaohjelman perustamisesta (vuosiksi 20012006) 27. marraskuuta 2000 tehdyllä neuvoston päätöksellä 2000/750/EY(3) pannaan täytäntöön kaikenlaisen eri tekijöihin, sukupuolinen suuntautuminen mukaan luettuna, perustuvan syrjinnän torjumista koskeva strategia. Ehdokasmaat voivat osallistua ohjelmaan Eurooppa-sopimuksissa, niiden lisäpöytäkirjoissa ja asianomaisia assosiaationeuvostoja koskevissa päätöksissä vahvistettujen edellytysten mukaisesti.

Mainitut toimenpiteet muodostavat yhdessä laajan perustan toimille sukupuoliseen suuntautumiseen perustuvan syrjinnän torjumiseksi, ja niissä esitetään asiaan liittyvät lakisääteiset vähimmäisoikeudet, joiden tosiasiallisen soveltamisen varmistamiseksi toteutetaan lisäksi käytännön toimia.

Syrjimättömyyden periaate esitetään lisäksi selkeästi Euroopan unionin perusoikeuskirjan(2), jota koskeva julistus annettiin 7. joulukuuta 2000, 21 artiklassa, jossa todetaan, että kielletään kaikenlainen syrjintä, joka perustuu [esimerkiksi] sukupuoliseen suuntautumiseen. Tässä eivät kuvastu ainoastaan unionin perusperiaatteet, vaan myös periaatteet, jotka uuden jäsenvaltion odotetaan omaksuvan sen liittyessä unioniin.

Lisäksi liittymisen arviointiperusteissa, jotka Kööpenhaminan Eurooppa-neuvosto vahvisti vuonna 1993, mainitaan selvästi edellytyksenä vakaat instituutiot, jotka takaavat demokratian, oikeusvaltion, ihmisoikeudet sekä vähemmistöjen kunnioittamisen ja suojelun. Komissio on sitoutunut täysimääräisesti varmistamaan, että nämä liittymisen edellytykset täyttyvät, ja se tulee käsittelemään ihmisoikeuksien loukkauksia ehdokasmaiden edistymisestä liittymisvalmisteluissa antamissaan määräaikaiskertomuksissa sekä kahdenvälisissä suhteissaan kyseisiin maihin.

Mitä tulee rahoitustukeen, Phare-ohjelman täytäntöönpanoa koskevien ohjeiden mukaan kansalaisjärjestöille annetaan rahoitusapua ja teknistä apua, joiden tavoitteena on yhteiskunnallisesti, taloudellisesti tai poliittisesti sukupuolisen suuntautumisensa vuoksi syrjäytymisvaarassa olevien yksilöiden osallisuuden ja osallistumisen edistäminen. Tähän mennessä rahoitusta ei kuitenkaan ole kohdennettu tämän alan hankkeisiin.

(1) EYVL L 303, 2.12.2000.

(2) EYVL C 364, 18.12.2000.

(3) EYVL L 303, 2.12.2000.